กลุ่มเหมืองแร่ฉุดตลาดหุ้นยุโรปปิดร่วง
ตลาดหุ้นยุโรปปิดขยับลงเมื่อคืนนี้ (29 ต.ค.) โดยได้รับแรงกดดันจากการร่วงลงของหุ้นกลุ่มเหมืองแร่ เนื่องจากการส่งสัญญาณปรับขึ้นอัตราดอกเบี้ยของธนาคารกลางสหรัฐ (เฟดFED) ได้ฉุดราคาโลหะอ่อนแรงลง
30 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับลง 0.03% ปิด (29 ต.ค.) ที่ 375.7 จุด, ดัชนี CAC-40 ตลาดหุ้นฝรั่งเศสปิดที่ 4,885.82 จุด ลดลง 4.76 จุด หรือ -0.10%, ดัชนี DAX ตลาดหุ้นเยอรมันปิดที่ 10,800.84 จุด ลดลง 31.12 จุด หรือ -0.29% และดัชนี FTSE 100 ตลาดหุ้นลอนดอนปิดที่ 6,395.80 จุด ลดลง 42.00 จุด หรือ -0.65%
หุ้นกลุ่มเหมืองแร่ร่วงลง โดยหุ้นบีเอชพี บิลลิตัน และหุ้นริโอทินโต ร่วงลงหนักสุด เนื่องจากความวิตกกังวลเกี่ยวกับการส่งสัญญาณปรับขึ้นอัตราดอกเบี้ยของเฟดได้ฉุดราคาโลหะอ่อนแรงลง ทั้งนี้ คณะกรรมการกำหนดนโยบายการเงิน (FOMC) ของเฟดลงมติด้วยคะแนนเสียง 9-1 ในการประชุมเมื่อวันพุธ ให้คงอัตราดอกเบี้ยในช่วง 0-0.25% ต่อไป ขณะที่ส่งสัญญาณพิจารณาการปรับขึ้นอัตราดอกเบี้ยในการประชุมครั้งต่อไปในเดือนธ.ค.
หุ้นดอยช์แบงก์ร่วงลงกว่า 6% หลังจากมีรายงานว่า ดอยช์แบงก์เตรียมปลดพนักงาน 9,000 ราย ภายหลังจากที่ธนาคารเปิดเผยยอดขาดทุนรายไตรมาสเป็นมูลค่าสูงถึง 6 พันล้านยูโร (6.6 พันล้านดอลลาร์สหรัฐ), หุ้นรอยัล ดัทช์ เชลล์ ร่วงลง 1.5% หลังจากบริษัทเปิดเผยตัวเลขขาดทุนหนักสุดในรอบ 10 ปี ขณะที่หุ้นแอร์ฟรานซ์-เคแอลเอ็ม ปรับตัวลง 5% และหุ้นดอยช์ ลุฟฮันซา ร่วงลง 8.4%